Padopgradering skep werksgeleenthede - Infrastructure - Erongo
Wednesday, October 27th, 2021 00:30:58
Padopgradering skep werksgeleenthede
Verskeie paaie sal van die bestaande gruisoppervlak na 'n sluitsteenoppervlak opgegradeer word.
27 July 2021 | Infrastructure
Imms Kongolo; JV Royal Contractors; "Hierdie projek sal uiteindelik indirek 'n inkomste aan meer as 45 mense bied."
Archie Benjamin, uitvoerende hoof van Swakopmund, die burgemeester, Louisa Kativa en ander raadslede het die padopgraderingsprojek van stapel gestuur. Foto Adolf Kaure
Die Tamariskia-padopgraderingsprojek het verlede Dinsdag amptelik afgeskop.
Die opgradering is 'n inisiatief van die stadsraad van Swakopmund en is geneem om die veiligheid te verseker van voetgangers, leerlinge en motoriste wat van die verskillende strate rondom skole op dié kusdorp gebruik maak.
Die stadsraad het reeds op 12 Julie met die opgradering van Mossielaan, Suikerbekkie- en Kwikstertjiestraat begin.
Die tender vir die projek - met 'n totale koste van N$7 miljoen - is aan Odjove Trading & Construction en JV Royal Contractors toegeken.
Die paaie sal van die bestaande gruisoppervlak na 'n sluitsteenoppervlak opgegradeer word.
Die nodige verkeerstekens en voetoorgange na die skool sal aangebring word, asook voldoende parkeerplekke in die straat voor die Sekondêre Skool Atlantic Junior.
Die projek sal na verwagting teen 21 November voltooi wees.
Die medestigter en uitvoerende lid van JV Royal Contractors, Imms Kongolo, het namens beide die kontrakteurs gesê die konstruksie van die nuwe paaie gaan die oordrag van noodsaaklike vaardighede aan die plaaslike personeel laat realiseer.
"Ons is trots om aan te kondig dat hierdie projek meer as 20 mense in diens sal neem en uiteindelik indirek 'n inkomste aan meer as 45 mense sal bied. Dit gaan dus ons mense se lewenstandaarde verhoog en ook die aangesig van die dorp aansienlik verbeter," het hy gesê.
Kongolo het sy dank teenoor die Swakopmund-munisipaliteit vir die toekenning van die kontrak uitgespreek.
"Ons hoop hierdie projek sal 'n groot impak op ons gemeenskap maak en dit die veiligheid van ons padgebruikers sal verseker," het Louisa Kativa, Swakopmund se burgemeester, gesê.
Afgesien van die opgradering van die bogenoemde strate, beplan die stadsraad ook om die Rakotokaweg en Grootfonteinstraat langs die Tamariskia-begraafplaas op te gradeer.